SL Uradni list Evropske unije L 368/48

ODLOČBA KOMISIJE

z dne 14. decembra 2004

o tretji spremembi Odločbe 2004/122/ES o nekaterih ukrepih zaščite v zvezi z aviarno influenco v več azijskih državah

(notificirana pod dokumentarno številko K(2004) 4775)

(Besedilo velja za EGP)

(2004/851/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS (1) in zlasti člena 18(7) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,

ob upoštevanju naslednjega:

(1) Z Odločbo 2004/122/ES (3) je Komisija sprejela nekatere varnostne ukrepe glede aviarne influence v več azijskih državah, namreč v Kambodži, Indoneziji, na Japonskem, v Laosu, Pakistanu, Ljudski republiki Kitajski, vključno z administrativno regijo Hongkong, Južni Koreji, na Tajskem in v Vietnamu.

(2) Malezija je 19. avgusta 2004 poročala o izbruhu aviarne influence in zato je Komisija sprejela Odločbo 2004/606/ES o drugi spremembi Odločbe 2004/122/ES, da bi uporabila varnostne ukrepe tudi za Malezijo.

(3) Glede na razmere v zvezi z boleznijo v večini držav v regiji, predvsem glede na stalne izbruhe aviarne influence v Maleziji, na Tajskem, v Ljudski republiki Kitajski in Indoneziji, je treba ponovno podaljšati veljavne varnostne ukrepe.

(4) Trenutno zgoraj navedene države ne poročajo o ponovnih izbruhih, zato je treba njihove razmere v zvezi z aviarno influenco preveriti pred decembrom 2004.

(5) Zahodni polotok Malezije je naveden v Odločbi Komisije 94/85/ES (4) in zato je treba omejiti uvoz jajc za prehrano ljudi, nepredelanih lovskih trofej, surove hrane za domače živali in nepredelanih posamičnih krmil, ki vsebujejo kateri koli del perutnine s tega območja Malezije.

(6) Ukrepi iz te odločbe so v skladu z mnenjem Stalnega odbora za živilsko verigo in zdravstveno varstvo živali –

SPREJELA NASLEDNJO ODLOČBO:

Člen 1

Odločba 2004/122/ES se spremeni:

1. v členu 3 se besedi „in Malezija“ vstavi za besedama „Južna Koreja“;

2. v členu 7 se datum „15. december 2004“ nadomesti z datumom „31. marec 2005“.

Člen 2

Države članice spremenijo ukrepe, ki jih uporabljajo za uvoz, tako da jih uskladijo s to odločbo in sprejete ukrepe takoj ustrezno objavijo. O tem takoj obvestijo Komisijo.

Člen 3

Ta odločba je naslovljena na države članice.

V Bruslju, 14. decembra 2004 Za Komisijo Markos KYPRIANOU Član Komisije

(1) UL L 268, 24.9.1991, str. 56. Direktiva, kakor je bila nazadnje spremenjena z Aktom o pristopu iz leta 2003.

(2) UL L 24, 30.1.1998, str. 9. Direktiva, kakor je bila nazadnje spremenjena z Uredbo Evropskega parlamenta in Sveta (ES) št. 882/2004 (UL L 165, 30.4.2004, str. 1).

(3) UL L 36, 7.2.2004, str. 59. Odločba, kakor je bila spremenjena z Odločbo 2004/606/ES (UL L 273, 21.8.2004, str. 21).

(4) UL L 44, 17.2.1994, str. 31. Odločba, kakor je bila nazadnje spremenjena z Odločbo 2004/118/ES (UL L 36, 7.2.2004, str. 34).